Γλυκό ψωμί-πλεξούδα με κάστανο και σοκολάτα
Κάστανα, σοκολάτα, πορτοκάλι ζυμωμένα σε ένα απίθανα νόστιμο γιορτινό ψωμί, ιδανικό συνοδευτικό των ζεστών ροφημάτων των εορταστικών ημερών όπως μια βελούδινη ζεστή σοκολάτα.
1/4 κούπας φρέσκο γάλα πλήρες, χλιαρό, 1/4 κούπας ζάχαρη λευκή, κρυσταλλική, 1 1⁄2 κουτ. γλυκού ξηρή μαγιά, ξύσμα από 1 πορτοκάλι, 1/2 κουτ. γλυκού καρδάμωμο, σε σκόνη, 1/4 κουτ. γλυκού μαχλέπι, σε σκόνη, 1-2 κρυσταλλάκια μαστίχα, κοπανισμένη στο γουδί με ελάχιστη άχνη μέχρι να γίνει σκόνη, 2 μεσαία αυγά, 2 + 1/4 φλιτζ. τσαγιού αλεύρι για όλες τις χρήσεις, 1/4 κουτ. γλυκού αλάτι, 80 γρ. βούτυρο αγελάδας, σε θερμοκρασία δωματίου, για το άλειμμα, 200 ml νερό, 300 γρ. ζάχαρη λευκή, κρυσταλλική, 400 γρ. κάστανα, καθαρισμένα και βρασμένα (μπορούμε να χρησιμοποιήσουμε και έτοιμα, προβρασμένα, σε συσκευασία κενού), 1/3 φλιτζ. τσαγιού ψιλοκομμένη κουβερτούρα (ή σταγόνες κουβερτούρας) + 1/4 φλιτζ. τσαγιού επιπλέον, 1 φλιτζ. τσαγιού νερό, 3/4 φλιτζ. τσαγιού ζάχαρη λευκή, κρυσταλλική
Για να ετοιμάσουμε το γλυκό ψωμί - πλεξούδα με πουρέ κάστανου και σοκολάτα στο μπολ του μίξερ ανακατεύουμε το χλιαρό γάλα με τη ζάχαρη μέχρι η ζάχαρη να διαλυθεί και προσθέτουμε τη μαγιά.Αμέσως ρίχνουμε και το ξύσμα, το καρδάμωμο, το μαχλέπι, τη μαστίχα και τα αυγά και χτυπάμε μέχρι να ενσωματωθούν.Ζυμώνουμε με τον γάντζο του μίξερ προσθέτοντας το αλεύρι σιγά σιγά, εναλλάξ με το βούτυρο, και στο τέλος το αλάτι.Συνεχίζουμε το ζύμωμα μέχρι να αναμειχθούν καλά τα υλικά και να προκύψει μια ελαστική, απαλή και κάπως κίτρινη ζύμη.Την αλείφουμε με βούτυρο και καλύπτουμε το μπολ με διάφανη μεμβράνη και με μια πετσέτα από πάνω.Βάζουμε το μπολ σε ένα ζεστό σημείο του σπιτιού και αφήνουμε για περίπου 1 ώρα, μέχρι η ζύμη να φουσκώσει και να διπλασιαστεί σε όγκο.Σε ένα κατσαρολάκι ρίχνουμε το μετρημένο νερό και τη ζάχαρη και τα βράζουμε σε χαμηλή φωτιά μέχρι η ζάχαρη να διαλυθεί.Αποσύρουμε από τη φωτιά, προσθέτουμε τα κάστανα και με το ραβδομπλέντερ (ή στον πολυκόφτη) τα χτυπάμε μέχρι να ενωθούν με το σιρόπι και να γίνουν κρέμα.Ρίχνουμε την κρέμα κάστανου ξανά στην κατσαρόλα (άδεια πια) και σιγοβράζουμε για 15 λεπτά.Προσθέτουμε το 1/3 φλιτζ. τσαγιού κουβερτούρα και ανακατεύουμε με ξύλινη κουτάλα μέχρι να λιώσει και να ενσωματωθεί.Αποσύρουμε από τη φωτιά.Σε ελαφρώς αλευρωμένη επιφάνεια ανοίγουμε τη ζύμη με τον πλάστη σε ορθογώνιο σχήμα με πάχος περίπου 4 χιλιοστά.Απλώνουμε τη γέμιση σε όλη την επιφάνεια της ζύμης, αφήνοντας 2-3 εκ. περιθώριο στις άκρες.Σκορπίζουμε στη ζύμη την υπόλοιπη κουβερτούρα (1/4 φλιτζ. τσαγιού).Τυλίγουμε τη ζύμη σε ρολό όσο πιο σφιχτό γίνεται.Με κοφτερό μαχαίρι κόβουμε το ρολό κατά μήκος σε 3 λωρίδες (αν δυσκολευόμαστε, το κόβουμε σε δύο λωρίδες) και τις πλέκουμε σε πλεξούδα.Ντύνουμε μια μακρόστενη φόρμα του κέικ με χαρτί ψησίματος.Μεταφέρουμε εκεί την πλεξούδα, διπλώνοντας ελαφρώς τις δύο άκρες της προς τα μέσα, και την αφήνουμε να ξεκουραστεί και να φουσκώσει για 1 ώρα, σκεπασμένη με μια πετσέτα, σε ένα ζεστό μέρος.Προθερμαίνουμε τον φούρνο στους 175°C.Φουρνίζουμε την πλεξούδα και ψήνουμε για 30 λεπτά.Σε ένα κατσαρολάκι βάζουμε το νερό και τη ζάχαρη και βράζουμε μέχρι η ζάχαρη να διαλυθεί (περίπου 4 λεπτά από το σημείο βρασμού).Αποσύρουμε από τη φωτιά.Μόλις ψηθεί το ψωμί, ξεφουρνίζουμε και το περιχύνουμε με το σιρόπι χλιαρό ή κρύο.Το αφήνουμε κατά μέρος για 3 ώρες, μέχρι να απορροφήσει το σιρόπι και να κρυώσει, και σερβίρουμε.
Αλεύρι (ζύμες),Ζάχαρη,Κάστανα,Χριστούγεννα